Prijedlog

Na temelju članka 36. Zakona o poljoprivredi („Narodne novine“ broj 118/18, 42/20, 127/20, 52/21, 152/22 i 152/24) , članka 7. Pravilnika o državnim potporama u sektoru poljoprivrede i ruralnom razvoju („Narodne novine“ broj 7/21) i članka 31. Statuta Općine Vidovec („Službeni vjesnik Varaždinske županije“ broj: 20/21), Općinsko vijeće Općine Vidovec  na _. sjednici održanoj dana _____2026. godine  donosi
PROGRAM
 POTPORA POLJOPRIVREDI NA PODRUČJU OPĆINE VIDOVEC ZA RAZDOBLJE 
OD 2026. DO 2030. GODINE
I. OPĆI UVJETI
Članak 1.


Programom potpora u poljoprivredi na području Općine Vidovec za razdoblje 2026. do 2030.  godine  (u daljnjem tekstu: Program) utvrđuju se opći uvjeti, mjere, korisnici, kriteriji  i postupci dodjele potpora male vrijednosti (de minimis potpora) u poljoprivredi u obliku bespovratnih financijskih sredstava iz  Proračuna Općine Vidovec.

Potpore male vrijednosti podrazumijevaju dodjelu bespovratnih novčanih sredstava iz Proračuna Općine Vidovec čiji se iznos utvrđuje u proračunu za svaku proračunsku godinu.

Članak 2.

Ovaj Program predstavlja akt temeljem kojeg se dodjeljuju potpore male vrijednosti sukladno pravilima Europske unije o pružanju državne potpore poljoprivredi i ruralnom razvoju propisanom Uredbom Komisije (EU) 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potporu de minimis u poljoprivrednom sektoru (u daljnjem tekstu: Uredba 1408/2013) i Uredbom Komisije (EU) 2019/316 od 21. veljače 2019. o izmjeni Uredbe (EU) 1408/2013 o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru i Uredbom Komisije (EU) 2024/3118 od 10. prosinca 2024. o izmjeni Uredbe (EU) 1408/2013 o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru i Uredbom Komisije (EU) 2025/1989 od 02. listopada 2025 o izmjeni Uredbe (EU) 1408/2013 o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru.
 Sukladno članku 1. Uredbe Komisije 1408/2013, ovaj Program se primjenjuje na potpore dodijeljene poljoprivrednim gospodarstvima koji se bave primarnom proizvodnjom poljoprivrednih proizvoda, uz iznimku: 

a) potpora čiji je iznos određen na temelju cijene ili količine proizvoda stavljenih na tržište; 

b) potpora za djelatnosti povezane s izvozom prema trećim zemljama ili državama članicama, odnosno potpora koje su u izravnoj vezi s izvezenim količinama, uspostavom i djelovanjem distribucijske mreže ili drugim tekućim izdacima koji su povezani s izvoznom djelatnošću; 
 c) potpora koje se uvjetuju uporabom domaćih proizvoda umjesto uvoznih. 
Sukladno članku 2. Uredbe Komisije (EU) 1408/2013, „poljoprivredni proizvodi“ su proizvodi navedeni u Prilogu I. Ugovora o funkcioniranju Europske unije, uz iznimku proizvoda ribarstva i akvakulture obuhvaćenih Uredbom ( EU) 1379/2013 Europskog parlamenta i Vijeća.

Članak 3.


Pojedini pojmovi u smislu ovog Programa imaju sljedeće značenje: 
1. Korisnik potpore je poljoprivredno gospodarstvo upisano u Upisnik poljoprivrednika pri Agenciji za plaćanja u poljoprivredi, ribarstvu i ruralnom razvoju, koje ima prebivalište, odnosno sjedište na području Općine Vidovec te obavlja primarnu poljoprivrednu proizvodnju. Korisnik može biti organiziran kao OPG, SOPG, obrt, trgovačko društvo, zadruga ili udruga registrirana za obavljanje poljoprivredne djelatnosti. 
Korisnici potpore mogu biti i pčelari koji imaju prebivalište i sjedište na području Općine Vidovec. 
2. Poljoprivrednik(om) se smatra nositelj poljoprivrednog gospodarstva upisan u Upisnik obiteljskih poljoprivrednih gospodarstava ili Upisnik poljoprivrednika, odnosno OPG, SOPG, obrt, trgovačko društvo ili zadruga registrirana za obavljanje poljoprivredne djelatnosti, s prebivalištem, odnosno sjedištem na području Općine Vidovec.
3. Samoopskrbno poljoprivredno gospodarstvo (SOPG) je fizička osoba poljoprivrednik koja je upisana u Upisnik poljoprivrednika i obavlja poljoprivrednu djelatnost za osobne potrebe, sukladno Zakonu o poljoprivredi („Narodne novine“ broj 118/18, 42/20, 127/20, 52/21, 152/22 i 152/24) (u daljnjem tekstu: Zakon o poljoprivredi). 
4. Obiteljsko poljoprivredno gospodarstvo (OPG) je organizacijski oblik gospodarskog subjekta poljoprivrednika, fizičke osobe koji radi stvaranja dohotka samostalno i trajno  obavlja djelatnost poljoprivrede i s njom povezane dopunske djelatnosti, a temelji se na korištenju vlastitih i/ili unajmljenih proizvodnih resursa te na radu, znanju i vještinama članova obitelji. 
5. Poljoprivredno gospodarstvo (PG) u smislu Zakona o poljoprivredi i u okviru ovog Programa obuhvaća SOPG, OPG te pravne osobe registrirane za obavljanje poljoprivredne djelatnosti (obrti, trgovačka društva, udruge i zadruge) koje imaju prebivalište odnosno sjedište na području Općine Vidovec. 
6. Poljoprivredna djelatnost obuhvaća bilinogojstvo, stočarstvo i s njima povezane uslužne djelatnosti, u skladu sa skupinama 01.1, 01.2, 01.3, 01.4, 01.5 i 01.6 Nacionalne klasifikacije djelatnosti 2025. – NKD 2025.
7. Primarna poljoprivredna proizvodnja je proizvodnja proizvoda bilinogojstva ili stočarstva navedenih u Prilogu I. Ugovora o funkcioniranju Europske unije bez obavljanja dodatnih radnji kojima bi se promijenila priroda tih proizvoda. 
8. Potpora male vrijednosti (de minimis potpora)  je u primarnoj poljoprivrednoj proizvodnji uređena  Uredbom de minimis, a koja zbog svog iznosa ne narušava ili ne prijeti narušavanjem tržišnog natjecanja i ne utječe na trgovinu između država članica EU te ne predstavlja državnu potporu iz članka 107. UFEU-a . 
9. Davatelj potpore je Općina Vidovec koja je odgovorna za  provedbu i nadzor mjera iz ovog Programa potpora poljoprivredi.
Članak 4.

Korisnici potpore iz ovog Programa ostvaruju prava iz Programa prema uvjetima propisanim ovim Programom i s njime povezanim Javnim pozivom. 

Pod pojmom „jedan poduzetnik“  sukladno članku 2. Uredbe Komisije 1408/2013 obuhvaćeni su svi poduzetnici koji su u  najmanje jednom od sljedećih međusobnih odnosa:

a) jedno poduzeće ima većinu glasačkih prava dioničara ili članova u drugom poduzeću,

b) jedno poduzeće ima pravo imenovati ili smijeniti većinu članova upravnog, upravljačkog ili nadzornog tijela drugog poduzeća,

c) jedno poduzeće ima pravo ostvarivati vladajući utjecaj na drugo poduzeće prema ugovoru sklopljenom s tim poduzećem ili prema odredbi statuta ili društvenog ugovora tog poduzeća,

d) jedno poduzeće koje je dioničar ili član u drugom poduzeću kontrolira, u skladu s dogovorom s drugim dioničarima ili članovima tog poduzeća, većinu glasačkih prava dioničara ili glasačkih prava članova u tom poduzeću.

Poduzetnici koji su u bilo kojem od odnosa navedenih u prethodnom stavku smatraju se jednim poduzetnikom. 
Članak 5. 

U svrhu izračuna intenziteta potpore i opravdanih troškova, svi iznosi koji se koriste trebaju biti iznosi prije svih odbitaka poreza ili kakvog drugog troška. Opravdani troškovi popraćuju se pisanim dokazima koji trebaju biti jasni, konkretni i ažurirani. Za korisnike potpora koji su u sustavu PDV-a, troškovi PDV-a nisu prihvatljiv trošak za financiranje.
II. MJERE PROGRAMA

Članak 6.

Općina Vidovec će u razdoblju od 2026. do 2030. godine dodjeljivati potpore male za sljedeće mjere:
MJERA 1: Sufinanciranje osiguranja poljoprivrednih usjeva i nasada
MJERA 2: Sufinanciranje troškova prihrane pčelinjih zajednica
      MJERA 3: Sufinanciranje nabave novih vozila, strojeva, uređaja za modernizaciju i povećanje 

      konkurentnosti poljoprivrednih gospodarstava

      MJERA 4: Sufinanciranje gradnje i uređenja objekata  za modernizaciju i povećanje   

  konkurentnosti poljoprivrednih gospodarstava 
MJERA 1. Sufinanciranje osiguranja poljoprivrednih usjeva i nasada
Pravo na prijavu imaju fizičke i pravne osobe te obiteljska poljoprivredna gospodarstva koja:

- su upisana u Upisnik poljoprivrednih gospodarstava

- imaju prebivalište odnosno sjedište na području Općine Vidovec

- imaju podmirene obveze prema Proračunu Općine Vidovec
Potpora će se odobriti korisniku za: 
 
- osiguranje poljoprivrednih usjeva i nasada, sukladno sklopljenoj polici osiguranja 
Maksimalan iznos sredstava potpore po jednom korisniku iznosi do 25 % od ukupne premije osiguranja, a najviše do 700,00 eura po korisniku godišnje.
MJERA 2. Sufinanciranje troškova prihrane pčelinjih zajednica
Pravo na potporu imaju korisnici koji:
- su evidentirani u Hrvatskom pčelarskom savezu

- imaju evidencijski broj pčelara izdan od Hrvatskog pčelarskog saveza

- imaju prebivalište na području Općine Vidovec

- imaju podmirene obveze prema Proračunu Općine Vidovec

Potpora će se odobriti korisniku za:

- kupnju hrane za prihranu pčela. Potpora se ostvaruje u visini od 10,00 eura po jednoj pčelinjoj zajednici. 
Najveći iznos potpore je 1.000,00 eura po korisniku godišnje.

MJERA 3: Sufinanciranje nabave novih vozila, strojeva i uređaja za modernizaciju i povećanje konkurentnosti poljoprivrednih gospodarstava

Pravo na prijavu imaju obiteljska poljoprivredna gospodarstva koja:

- su upisana u Upisnik poljoprivrednih gospodarstava

- imaju prebivalište odnosno sjedište na području Općine Vidovec

- imaju podmirene obveze prema Proračunu Općine Vidovec

- imaju minimalno jednu (1) zaposlenu osobu unatrag godinu dana

Potpora će se odobriti korisniku za nabavu novih vozila, strojeva i uređaja koji doprinose modernizaciji i povećanju konkurentnosti poljoprivrednih gospodarstava u sektoru primarne poljoprivredne proizvodnje.   

Maksimalan iznos sredstava potpore po jednom korisniku određuje se temeljem zasebne Odluke koju donosi Općinsko vijeće Općine Vidovec za tekuću godinu.
MJERA 4: Sufinanciranje gradnje i uređenja objekata za modernizaciju i povećanje konkurentnosti poljoprivrednih gospodarstava 

Pravo na prijavu imaju obiteljska poljoprivredna gospodarstva koja:

- su upisana u Upisnik poljoprivrednih gospodarstava

- imaju prebivalište odnosno sjedište na području Općine Vidovec

- imaju podmirene obveze prema Proračunu Općine Vidovec

- imaju minimalno jednu (1) zaposlenu osobu unatrag godinu dana

Potpora će se odobriti korisniku za troškove gradnje i uređenja objekata u svrhu modernizacije i povećanja konkurentnosti poljoprivrednog gospodarstva.  

Maksimalan iznos sredstava potpore po jednom korisniku određuje se temeljem zasebne Odluke o koju donosi Općinsko vijeće Općine Vidovec za tekuću godinu.
III.  POSTUPAK DODJELE POTPORE
Članak 7.
Potpora za navedene mjere ostvaruje se putem prijave na Javni poziv kojeg objavljuje Jedinstveni upravni odjel Općine Vidovec ( u daljnjem tekstu: JUO Općine Vidovec).
Javni poziv objavljuje se na mrežnoj stranici Općine Vidovec (www.vidovec.hr ), a istim se detaljno propisuju:
a) mjere potpore

b) korisnici potpora

c) uvjeti prihvatljivosti i prihvatljivi troškovi
d) iznos potpore

e) potrebna dokumentacija

f) način podnošenja zahtjeva za potporu

g) rok za podnošenje zahtjeva za potporu
h) informacije o načinu i roku za podnošenje izvješća o utrošku sredstava-ako je primjenjivo
i) ostalo.
Sva komunikacija između korisnika potpore i Općine Vidovec obavlja se isključivo pisanim putem, preporučenom poštom s povratnicom ili putem e-maila objavljenog u tekstu Javnog poziva.
Potpore se dodjeljuju u skladu s raspoloživim sredstvima.

Odluku o dodjeli potpore donosi općinski načelnik. 
Članak 8.

Sukladno članku 3. Uredbe (EU) 1408/2013 , ukupan iznos de minimis potpora koji je dodijeljen jednom Korisniku ne smije prijeći iznos od 50.000,00 EUR tijekom bilo kojeg razdoblja od tri fiskalne godine te se ta gornja granica primjenjuje bez obzira na oblik ili cilj koji se namjerava postići te neovisno o tome financira li se potpora koju dodjeljuje država članica u cijelosti ili djelomično iz sredstava koja potječu iz Europske Unije.  
Korisnik potpore obvezan je priložiti izjavu o iznosima svih de minimis potpora primljenih iz drugih izvora tijekom prethodne dvije fiskalne godine i tekuće godine, na propisanom obrascu koji je sastavni dio Javnog poziva. 
 Korisnik potpore u poljoprivredi obvezan je priložiti istu vrstu izjave kao u stavku 2. ovog članka za potporu primljenu u skladu s navedenom Uredbom.

Davatelj potpore dužan je korisniku potpore dostaviti obavijest da mu je dodijeljena potpora male vrijednosti sukladno Uredbi 1408/2013 i Uredbi 2024/3118, voditi evidenciju o dodijeljenim potporama male vrijednosti po pojedinim korisnicima te čuvati podatke o dodijeljenim potporama male vrijednosti deset godina od dana dodijele.
IV. KONTROLA ZAHTJEVA I POVRAT SREDSTAVA
Članak 9.
Postupak administrativne kontrole i  obrade podnesenih zahtjeva provodi JUO Općine Vidovec. JUO Općine Vidovec može, po potrebi, zatražiti i dodatnu dokumentaciju radi jasnijeg obrazloženja zahtjeva korisnika potpore ili izvršiti terenski pregled (očevid). 
JUO Općine Vidovec ima pravo ne prihvatiti zahtjev nakon dopunjene dokumentacije te podnijeti prijedlog općinskom načelniku da se po istom ne odobri financijska potpora.


Nepravilnosti utvrđene administrativnom ili terenskom kontrolom od strane JUO Općine Vidovec imaju za posljedicu  uskraćivanje isplate potpore u cijelosti.


Ukoliko je javnim pozivom propisana obveza dostave izvješća o utrošku sredstava, a Korisnik potpore isto ne dostavi u propisanom roku s pripadajućom dokumentacijom koja dokazuje namjensko korištenje sredstava, ili ako se utvrdi da su sredstva nenamjenski utrošena, dužan je izvršiti povrat sredstava u Proračun Općine Vidovec zajedno s pripadajućom zakonskom zateznom kamatom. Rok za povrat iznosi 8 dana od dana zaprimanja zahtjeva za povrat sredstava, a kamata se obračunava od dana isplate potpore do dana povrata. Povrat se provodi sukladno Zakonu o proračunu („Narodne novine“ broj 144/21) i Zakonu o općem upravnom postupku („Narodne novine“ broj 47/09 i 110/21). Korisnik potpore koji postupi suprotno navedenom nije prihvatljiv Korisnik u programima sufinanciranja Općine Vidovec u sljedeće dvije kalendarske godine u kojoj se objavi Javni poziv.

IZVOR FINANCIRANJA
Članak 10.


Sredstva za dodjelu potpora osigurana su u Proračunu Općine Vidovec te njegovim Izmjenama i dopunama. 

ZAVRŠNE ODREDBE

Članak 11.

Ovaj Program može se provoditi nakon primitka pozitivnog mišljenja Ministarstva poljoprivrede, šumarstva i ribarstva Republike Hrvatske, a stupa na snagu osmog dana od dana objave u „Službenom vjesniku Varaždinske županije“.
KLASA: 320-02/26-01/01
URBROJ:2186-10-01/1-26-01
U Vidovcu, 2026.
PREDSJEDNICA OPĆINSKOG VIJEĆA
                                                                                                Ljubica Hosni
